Opetus- ja kulttuuriministeriö MUISTIO

Ympäristöministeriö YM016:00/2016

 OKM: 36/040/2016

Kulttuuriympäristöstrategian koordinaatioryhmän 5. kokous

Aika: 24.11.2016 klo 14:00-15:30

Paikka: Opetus- ja kulttuuriministeriö, Meritullinkatu 1, Helsinki (kokoushuone Eero, 2. krs)

Osallistujat: Päivi Salonen (puheenjohtaja)

Matleena Haapala

Hanna Hämäläinen (sihteeri)

Mikko Härö (poissa)

Mirva Mattila (poissa)

Tuija Mikkonen

Laura Tuominen (sihteeri)

Hanna Söderström, seuraaja, YM

**1. Avaus**

Puheenjohtaja avasi kokouksen klo 14.05.

**2. Edellisen kokouksen pöytäkirja**

Edellisen kokouksen pöytäkirja hyväksyttiin.

**3. Museopoliittinen ohjelma**

Museopoliittisen ohjelman työryhmän tehtävänä on vuoden loppuun mennessä mm. linjata museotoimintaa ja ottaa kantaa museolaitoksen rakenteeseen ja sen rahoituksen perusteisiin, selvittää alueellisen museotoiminnan tilaa ja erityisesti maakunta- ja aluetaidemuseojärjestelmän kehittämistarpeita sekä arvioida museolain ajantasaisuus ja uudistustarpeet. Puheenjohtaja Päivi Salonen esitteli työryhmän linjausehdotuksia (ks. ppt-esitys VYVIssä), ja keskustelua käytiin erityisesti maakuntamuseoiden asemasta ja kulttuuriympäristötehtävien hoidosta.

Kulttuuri säilyy alueuudistuksen jälkeenkin kuntien tehtävänä. Museoiden tehtävät perustuvat nykyisin museolain ja asetuksen säädöksiin maakuntamuseoiden asemasta ja tehtävistä sekä Museoviraston sopimuksella siirtämien tehtävien hoitoon. Työryhmä ehdottaa, että nykyisten aluetaide- ja maakuntamuseoiden tilalle nimetään alueelliset vastuumuseot, joiden toiminta-alueet noudattavat uudistuvaa maakuntajakoa. Tavoitteena on osaamisen keskittäminen ja alueellisen työn vahvistaminen. Tehtävistä, kuten kulttuuriympäristön asiantuntijatehtävistä säädettäisiin museolaissa, ja museoiden valtionosuudet perustuisivat jatkossa niiden hoitamiin tehtäviin. Työryhmän lopullinen ehdotus rahoitusjärjestelmän uudistamiseksi ja tarvittavat säädösmuutosehdotukset valmistuvat syksyllä 2017. Sen pohjalta tarkoitus on uudistaa mm. opetus- ja kulttuuritoimen rahoituslaki sekä museolaki ja -asetus.

Keskustelussa todettiin, että toimijaverkon alueellisen kattavuuden varmistaminen ja toimivallan vieminen vakaammalle pohjalle ovat erityisen tärkeitä ehdotuksia. Tiedetään, etä ELYjen tehtäviä siirtyy maakunnille, mutta vielä ei ole tiedossa tullaanko niiden organisaatioihin sisällyttämään muuta kulttuuriympäristöalan asiantuntemusta. Museopoliittisen ohjelmankin kannalta on kiinnostavaa, mikä tulee olemaan uusien maakuntien kulttuuriympäristön hoito -tehtäväkokonaisuuden sisältö ja suhde alueellisiin museoihin – ja myös se miten museoviranomaisten tehtävät tulisi ottaa huomioon muussa lainsäädännössä. Rakennusperintölain mukaisten asioiden käsittely on siirtymässä ELYistä uuteen valtion lupa-, ohjaus- ja valvontavirastoon.

**4. Maakuntauudistus ja toimijaverkko**

Alueuudistusta koskeneesta hallituksen esitysluonnoksesta annettiin päättyneellä lausuntokierrokselle yhteensä yli 700 lausuntoa, joiden joukossa ovat myös luonnoksen valmisteluun osallistuneen ympäristöministeriön sekä opetus- ja kultuuriministeriön lausunto. Lisäksi Museovirasto on antanut oman lausuntonsa.

Ympäristöministeriön tavoite on, että alueuudistuksessa myös kulttuuriympäristön hoidon tehtävistä huolehditaan siten, että ne siirtyvät perustettaviin maakuntiin. Tuija Mikkonen kertoi ympäristöministeriössä vireillä olevasta ohjaus- ja kehittämishankkeesta (OHKE), jolla on tarkoitus sekä edistää kulttuuriympäristö- ja maisema-asioiden hoitoa maakuntauudistuksen toteutuessa että tukea alueellista valmistautumista maakuntauudistukseen. Hankkeeseen toivotaan mukaan myös opetus- ja kulttuuriministeriötä ja Museovirastoa. Hanketta koordinoidaan myös maakunnan liitoissa ja ELY-keskuksissa käynnissä olevien alueellisten selvitystöiden kanssa.

**5. Avustusselvitys**

Ympäristöministeriön Hanna Söderström esitteli avustusselvitykseen liittyvää vertailutaulukkoa. Todettiin, että selvitys on edennyt hyvin ja tehtiin vielä muutamia ehdotuksia sen mahdollisesta täydentämisestä. Avustusselvitykseen palataan koordinaatioryhmän kokouksessa kevään aikana.

**6. Viestintäsuunnitelman hyväksyminen**

Hanna Hämäläinen esitteli ympäristöministeriössä laadittua viestintäsuunnitelmaluonnosta, johon on sisällytetty myös viestinnän kvartaalisuunnitelma. Todettiin, että suunnitelman käsittelyyn tarvitaan enemmän aikaa ja päätettiin ottaa asia uudelleen esiin seuraavassa tai vuoden 2017 ensimmäisessä kokouksessa. Suunnitelmaan tarvitaan vielä koordinaatioryhmän kommentteja, keskustelua ja priorisointia. Luonnosta kommentoi myös ministeriön viestintävastaava.

**7. Haastekampanjan suunnittelu**

Hanna Hämäläinen esitteli lyhyesti haastekampanjasuunnitelman alustavaa luonnosta. Aikataulun vuoksi todettiin, että haastekampanjan käsittely siirretään myöhemmin sovittavaan ajankohtaan.

**8. Kevään 2017 kokousaikataulu**

Sovittiin, että kevään kokousaikataulusta päätetään joulukuun kokouksessa. Sihteerit tekevät alustavan ehdotuksen.

**9. Mahdolliset muut asiat**

Muita asioita ei ilmennyt.

**10. Seuraava kokous**

Koordinaatioryhmän seuraava kokous päätettiin päällekkäisen tilaisuuden vuoksi siirtää jouluviikolle. Uudeksi ajankohdaksi varmistui kokouksen jälkeen 21.12. klo 14 - 16.

**11. Kokouksen päättäminen**

Puheenjohtaja päätti kokouksen klo 15.45.